CMO ส่ง “CM Live” รุกธุรกิจ “เอนเตอร์เทนเมนท์” เปิดตัว “PM CLUB” บุกตลาดคอนเสิร์ต
CMO ส่ง CM Live รุกตลาด “เอนเตอร์เทนเมนท์” พร้อมเปิดตัว PM CLUB บุกตลาดคอนเสิร์ตเต็มตัว ดึงศิลปิน Y2K นำโดย “ติ๊ก ชีโร่ -มอส ปฏิภาณ -ไชน่า ดอลล์” โชว์มินิคอนเสิร์ตงาน ‘Y2K CONFEST’ แดนซ์กระจายสไตล์วายทูเค
CMO ส่ง CM Live รุกตลาด “เอนเตอร์เทนเมนท์” พร้อมเปิดตัว PM CLUB บุกตลาดคอนเสิร์ตเต็มตัว ดึงศิลปิน Y2K
7 เม.ย. 2566

นายอริยะ พนมยงค์ ประธานเจ้าหน้าที่บริหารร่วม บริษัท ซีเอ็มโอ จำกัด (มหาชน) หรือ CMO เปิดเผยถึงที่มาของคอนเสิร์ต “Y2K CONFEST” แดนซ์กระจายสไตล์วายทูเคครั้งนี้ว่า เป็นที่ทราบว่า CMO มีเป้าหมายเพื่อบุกตลาดธุรกิจ Entertainment จึงผันตัวเองขึ้นมาเป็นโปรโมเตอร์จัดคอนเสิร์ต และมี CM Live เป็นทีมแม่ทัพในการบุกตลาดงานคอนเสิร์ตอย่างเต็มตัว โดยเน้นในกลุ่มศิลปิน K-POP มาตลอด ซึ่งมองว่าคอนเสิร์ตในกลุ่ม T-POP คอนเสิร์ตศิลปินไทยเป็นที่สนใจ จึงเปิด PM CLUB คอมมูนิตี้ของคนที่รักและชื่นชอบเสียงเพลง ดนตรี และมิวสิคเฟสติวัล มาบุกตลาดคอนเสิร์ตไทยโดยเฉพาะ ประเดิมโปรเจ็กต์คอนเสิร์ตไทยแรก ชื่อว่า “Y2K CONFEST” แดนซ์กระจาย สไตล์วายทูเค
โดยมองว่าเทรนด์ยุค90’s-ยุค Y2K เป็นกระแสเป็นเทรนด์ที่ทุกคนกำลังคิดถึง ซึ่งยุคนี้เรียกได้ว่าเป็นยุคการเติบโตของธุรกิจ Entertainment เลยก็ว่าได้ ทั้งเพลง ละคร และภาพยนตร์ต่างก็ได้รับความนิยมเป็นอย่างมาก จะเห็นว่าเพลงที่ดังในยุคนี้ ยังเป็นที่จดจำ และมีแฟนๆ รอคอยที่อยากจะชมคอนเสิร์ตเป็นจำนวนมากจึงจัดรวมพลศิลปินที่เป็นไอคอนที่อยู่ในความทรงจำ มาให้แฟนๆ ได้หายคิดถึง จึงเป็นที่มาของการจัด “Y2K CONFEST” คอนเสิร์ตในรูปแบบคอนเสิร์ต + เฟสติวัลที่ขนทัพศิลปินในยุค Y2K มาขึ้นเวทีเพียบ เราตั้งใจเนรมิตบรรยากาศของวันวานสไตล์ Y2K เพื่อให้ผู้ชมได้หวนคิดถึงวันคืนเก่า ๆ อีกครั้ง ซึ่งแน่นอนในอนาคต PM CLUB จะยังมีการจัดคอนเสิร์ตทุกแนว ส่งเสริมศิลปินทุกกลุ่ม แบบไม่มีสังกัด มาให้แฟนๆ ได้ชมกันอีกเรื่อยๆ”
พร้อมกันนี้ นายธนพล จุ้ยเจริญ รองประธานเจ้าหน้าที่บริหาร บริษัท พีเอ็ม เซ็นเตอร์ จำกัด และผู้บริหาร PM CLUB กลุ่มคอมมูนิตี้ของคนที่รักและชื่นชอบเสียงเพลง ดนตรี และมิวสิค   เฟสติวัล กล่าวเพิ่มเติมว่า คอนเสิร์ตนี้จัดเต็มโปรดักชั่นแน่นอน เพราะ PM Center ดูแลโปรดักชั่นทั้งหมด ผู้ชมจะได้เปิดประสบการณ์ใหม่ไม่ซ้ำใครกับโปรดักชั่นที่ไม่มีกั๊กจัดเต็ม ไฮไลต์ของงานนี้ ถือเป็นการครั้งแรกที่เอาคำว่า CONFEST มาใช้เป็นชื่องานเป็นการนำเอาความสนุกทั้งในส่วนของ Concert มารวมเข้าด้วยกันกับความยิ่งใหญ่ของงาน Festival ภายใต้การตกแต่งบรรยากาศงานคอนเสิร์ตให้มีกลิ่นอายเหมือนย้อนวันวานไปในสมัยของ Y2K ไม่ว่าจะเป็น ตู้ถ่ายสติกเกอร์, เกมส์เต้น
รวมไปถึงของเล่นและขนมที่คุ้นเคย ซึ่งถ้าได้เห็นก็จะชวนให้นึกถึงสมัยที่เราเป็นเด็กหรือวัยรุ่น ถือเป็นความสนุกเป็นประสบการณ์ที่จับต้องได้ นอกจากนี้ ผู้ชมจะได้ฟังเพลงที่ศิลปินไม่ค่อยได้โชว์ที่ไหนมาก่อน และที่สำคัญคอนเสิร์ตครั้งนี้ จะไม่ใช่แค่การร้องเพลง แต่จะมีโชว์ Performance ที่ผู้ชมตื่นตาตื่นใจตลอดการชมคอนเสิร์ตแน่นอน
สำหรับคอนเสิร์ต “Y2K CONFEST” แดนซ์กระจายสไตล์วายทูเค ที่จะเกิดขึ้นในครั้งนี้ “ติ๊ก ชีโร่ -มอส ปฏิภาณ- China Dolls” ฝากบอกแฟนๆ Y2K ว่า “ต้องขอขอบคุณทางผู้จัดงาน ที่ให้พวกเราศิลปินในยุค 90’s และ Y2K ได้มารวมตัวกันอีกครั้ง พวกเรารู้สึกตื่นเต้นและดีใจที่จะได้เจอกับแฟนๆ ความรู้สึกเหมือนได้กลับมาเจอเพื่อนเก่า เลยตั้งใจว่าจะมอบความสนุกให้อย่างเต็มที่และเตรียมเพลงดังๆ ในอดีตที่ทุกคนคิดถึงมาให้ฟังแน่นอน ทุกคนที่อยากเต้นจะไม่ผิดหวัง เพลงแดนซ์มันส์ๆ มีมาเพียบ ชนิดที่นั่งไม่ติดเก้าอี้ ในส่วนเพลงช้า เพลงรัก เพลงอกหัก เราเตรียมมาให้แฟนๆ ได้คิดถึงบรรยากาศเก่าๆ แบบจัดเต็ม แถมอุบว่าโชว์แต่ละโชว์ไม่ธรรมดาแน่นอน ฟังเพลงเก่า ในบรรยากาศโปรดักชั่นใหม่ จะเป็นยังไง ต้องรอติดตาม”
บอกได้คำเดียว Y2K ไม่ควรพลาด “Y2K CONFEST” แดนซ์กระจายสไตล์วายทูเค พบกันวันเสาร์ที่ 22 เมษายน 2566 เวลา 18:00 – 23:00 น. ณ อิมแพค อารีน่า เมืองทองธานี